Gedagte vir die dag: God seën jou werk | Maroela Media
Argieffoto (Foto: Blanka, Pixabay)
Wy jou werk aan die Here, bid sy seën op jou arbeid af. Vra gesond­heid en krag om vir jouself en jou afhanklikes te kan sorg en dat jy genoeg verdien sodat jy kan uitdeel aan hulle wat nie het nie. Wat meer wil jy hê – 'n goudmyn, 'n kasteel, roem, eer, skoonheid, ewigdurende jeug? Sal jy nog kan glo dat dit die Here is wat jou seën as jy alles te maklik regkry?
Bybelhelde – daar is konings en groot staatsmanne onder hulle – laat die werk wat hulle doen aan die Here oor. Daniël was 'n Joodse banneling en 'n hoofamptenaar aan die Persiese hof. Hy het nie een dag laat verbygaan sonder om homself aan die Here te wy nie. Selfs toe jaloerse amptenare koning Darius met 'n slenter oortuig het om 'n wet uit te vaardig dat niemand enige god of mens mag aanbid behalwe die koning self nie, het Daniël steeds openlik gebid. God het hom beskerm en Darius het die Lewende God erken en op­drag gegee dat die hele koninkryk Hom aanbid.
Josef het nie drome uitgelê sonder om eers tot God te bid nie, Dawid het Goliat in die Naam van die Here aangedurf, Ester het die hele volk gevra om saam met haar te bid, Simson het vir krag gebid, Salomo het wysheid gevra om die land te regeer. Moses, Samuel, Jeremia, Jesaja, Esegiël en die ander profete is deur die Here God geroep en het Hom in alles geraadpleeg. Nehemia het die bouwerk aan die muur om Jerusalem aan die Here opgedra. Maria, moeder van Jesus, het haarself volkome aan Hom oorgegee. Paulus het die gemeentes gevra om saam met hom te bid sodat hy kan aanhou om die evangelie te bedien. Ook Jesus het die nag voor sy kruisiging in gebed deurgebring.
Almagtige Heer en Skeppergod, seën asseblief die werk van my hande.
Baie dankie vir julle pragtige dag stukkies.
Jammer hier is so min kommentaar
Dankie Here, dat ek kan uitsien om soggens voor werk die "Gedagte van die Dag" te mag lees. Dit gee rustigtigheid en krag aan my vir die dag. Mag ander ook geseen word hier deur, dankie Maroela
Ek se ook baie dankie vir elke oggend se dagstukkie ek sien so uit na elke dag se stukkie net om weer te kan stil raak in God se teenwoordigheid waar mens rus kry vir jou siel en krag kry vir die dag
Ek wil ook dankie se vir die voedsel vir die siel elke more ek lees dit hier in my werkplek en deel dit ook met andere. Blessed daggie vir almal wat hier lees.